Gimė 1984 m. rugsėjo 29 d. Vilniuje. 2002 m. baigė Vilniaus raj. Sužionių vidurinę mokyklą. 2009 m. baigė Vilniaus universiteto Gamtos mokslų fakultetą, įgijo molekulinės biologijos bakalauro ir mikrobiologijos magistro kvalifikacinius laipsnius.
2008–2009 m. – Botanikos instituto Fitovirusų laboratorijos vyresnysis laborantas, 2009–2013 m. – doktorantas, 2013–2014 m. – Gamtos tyrimų centro Fitovirusų laboratorijos biologas, 2014–2017 m. – mokslo darbuotojas, nuo 2017 m. – Augalų patologijos laboratorijos mokslo darbuotojas.
2014 m. Gamtos tyrimų centre apgynė mokslų daktaro disertaciją „Fitoplazmos ir jų vabzdžiai pernešėjai Lietuvoje“1. 2014 m. suteiktas daktaro laipsnis.
Disertacinio darbo metu buvo aptiktos ir identifikuotos Lietuvoje paplitusios fitoplazmos vabzdžiuose, surinktuose nuo įvairių augalų su fitoplazminiais simptomais. Nustatyti fitoplazmų vabzdžiai pernešėjai bei atskleisti identifikuotų ir kitų fitoplazmų filogenetiniai giminingumai.
Išspausdino 9 mokslinius, keletą mokslo populiarinimo straipsnių.
2010 m. stažavosi Turino universiteto Žemės ūkio fakulteto DIVAPRA laboratorijoje.
Vilniaus universitete dėsto augalų fiziologiją.
Lietuvos mikrobiologų draugijos, Lietuvos biochemikų draugijos narys.
Nuorodos
1 Ivanauskas A. Phytoplasmas and their insect vectors in Lithuania = Fitoplazmos ir jų vabzdžiai pernešėjai Lietuvoje : summary of doctoral dissertation. – Vilnius 2014. – 36 p.